CELEX: 32011D0330
Language: lt
Date: 1307318400000
Title: 2011/330/ES: 2011 m. birželio 6 d. Komisijos sprendimas dėl ekologinių kriterijų, kuriais remiantis knyginiams kompiuteriams suteikiamas ES ekologinis ženklas, nustatymo (pranešta dokumentu Nr. C(2011) 3736)  Tekstas svarbus EEE

7.6.2011   
            
            
               LT
            
            
               Europos Sąjungos oficialusis leidinys
            
            
               L 148/5
            
         KOMISIJOS SPRENDIMAS
   2011 m. birželio 6 d.
   dėl ekologinių kriterijų, kuriais remiantis knyginiams kompiuteriams suteikiamas ES ekologinis ženklas, nustatymo
   (pranešta dokumentu Nr. C(2011) 3736)
   (Tekstas svarbus EEE)
   (2011/330/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
   pasikonsultavusi su Europos Sąjungos ekologinio ženklinimo valdyba,
   kadangi:
   
               (1)
            
            
               Pagal Reglamentą (EB) Nr. 66/2010 ES ekologinis ženklas gali būti suteikiamas tokiems produktams, kurie per visą eksploatavimo ciklą daro mažesnį nei įprasta poveikį aplinkai.
            
         
               (2)
            
            
               Reglamente (EB) Nr. 66/2010 nustatyta, kad kiekvienai produktų grupei turi būti nustatyti konkretūs ES ekologinio ženklo kriterijai.
            
         
               (3)
            
            
               Komisijos sprendimu 2001/687/EB (2) nustatyti ekologiniai kriterijai ir su jais susiję vertinimo bei patikros reikalavimai, taikytini nešiojamiesiems kompiuteriams. Persvarsčius minėtame sprendime nustatytus kriterijus, Komisijos sprendimu 2005/343/EB (3) patvirtinti persvarstyti kriterijai – jie galioja iki 2011 m. birželio 30 d.
            
         
               (4)
            
            
               Šie kriterijai taip pat persvarstyti atsižvelgiant į technologijų pažangą. Be to, 2006 m. pasirašytas Jungtinių Amerikos Valstijų Vyriausybės ir Europos bendrijos susitarimas (toliau – Susitarimas), patvirtintas Tarybos sprendimu 2006/1005/EB (4) su pakeitimais, padarytais 2009 m. rugpjūčio 12 d. valdymo institucijų, veikiančių pagal Jungtinių Amerikos Valstijų Vyriausybės ir Europos bendrijos susitarimą dėl raštinės įrangos energijos vartojimo efektyvumo ženklinimo programų suderinimo, Sprendimu 2010/C 186/1 dėl susitarimo C priedo VIII dalyje nustatytų kompiuterių specifikacijų pakeitimo (toliau – sprendimas dėl ENERGY STAR 5.0) (5), kuriuo nustatyti ENERGY STAR ženklo suteikimo kriterijai.
            
         
               (5)
            
            
               Šie nauji kriterijai ir su jais susiję vertinimo bei patikros reikalavimai turėtų galioti trejus metus nuo šio sprendimo priėmimo dienos.
            
         
               (6)
            
            
               Siekiant aiškumo Sprendimas 2005/343/EB turėtų būti pakeistas.
            
         
               (7)
            
            
               Gamintojams, kurių produktams remiantis Sprendime 2005/343/EB nustatytais kriterijais suteiktas nešiojamųjų kompiuterių ekologinis ženklas, reikėtų nustatyti pereinamąjį laikotarpį, kad jie turėtų pakankamai laiko pertvarkyti savo produktus taip, kad šie atitiktų persvarstytus kriterijus ir reikalavimus. Be to, iki minėto sprendimo galiojimo pabaigos gamintojams turėtų būti leista teikti paraiškas, parengtas pagal Sprendime 2005/343/EB arba šiame sprendime nustatytus kriterijus.
            
         
               (8)
            
            
               Šiame sprendime nustatytos priemonės atitinka Reglamento (EB) Nr. 66/2010 16 straipsniu įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Produktų grupei „knyginiai kompiuteriai“ priskiriami įrenginiai, kurių savybės yra tokios:
   
               a)
            
            
               tai loginių operacijų vykdymo ir duomenų apdorojimo įrenginiai, specialiai sukurti būti nešiojami ir ilgą laiką veikti tiesiogiai prijungti arba neprijungti prie kintamosios elektros srovės šaltinio;
            
         
               b)
            
            
               jie turi įtaisytą kompiuterio monitorių ir gali veikti naudodami įtaisyto akumuliatoriaus arba kito nešiojamojo maitinimo šaltinio tiekiamą energiją. Jeigu knyginis kompiuteris tiekiamas su išoriniu maitinimo šaltiniu, šis maitinimo šaltinis laikomas knyginio kompiuterio dalimi.
            
         2.   Planšetiniai asmeniniai kompiuteriai, kuriuose gali būti naudojami jutikliniai ekranai kartu su kitais įvesties įtaisais arba vietoje jų, šiame sprendime laikomi knyginiais kompiuteriais.
   3.   Skaitmeniniai paveikslų rėmeliai šiame sprendime nelaikomi knyginiais kompiuteriais.
   2 straipsnis
   Kad įrenginiui pagal Reglamentą (EB) Nr. 66/2010 būtų galima suteikti ES ekologinį ženklą, jis turi būti priskiriamas šio sprendimo 1 straipsnyje apibrėžtai produktų grupei „knyginiai kompiuteriai“ ir atitikti šio sprendimo priede nustatytus ekologinius kriterijus ir su jais susijusius vertinimo bei patikros reikalavimus.
   3 straipsnis
   Produktų grupei „knyginiai kompiuteriai“ nustatyti kriterijai ir su jais susiję vertinimo bei patikros reikalavimai galioja trejus metus nuo šio sprendimo priėmimo dienos.
   4 straipsnis
   Administravimo tikslais produktų grupei „knyginiai kompiuteriai“ suteikiamas kodas 018.
   5 straipsnis
   Sprendimas 2005/343/EB panaikinamas.
   6 straipsnis
   1.   Nukrypstant nuo 5 straipsnio nuostatų, iki šio sprendimo priėmimo dienos pateiktos paraiškos dėl ES ekologinio ženklo suteikimo produktams, priskiriamiems Sprendime 2005/343/EB apibrėžtai produktų grupei „nešiojamieji kompiuteriai“, vertinamos pagal Sprendime 2005/343/EB nustatytas sąlygas.
   2.   Nuo šio sprendimo priėmimo dienos, bet ne vėliau kaip 2011 m. birželio 30 d. pateiktos paraiškos dėl ES ekologinio ženklo suteikimo produktams, priskiriamiems produktų grupei „knyginiai kompiuteriai“, gali būti parengtos pagal Sprendime 2005/343/EB arba šiame sprendime nustatytus kriterijus.
   Šios paraiškos vertinamos pagal tuos kriterijus, kuriais remiantis jos parengtos.
   3.   Jeigu ekologinis ženklas suteikiamas pagal paraišką, vertinamą pagal Sprendime 2005/343/EB nustatytus kriterijus, toks ekologinis ženklas gali būti naudojamas dvylika mėnesių nuo šio sprendimo priėmimo dienos.
   7 straipsnis
   Šis sprendimas skirtas valstybėms narėms.
   
      Priimta Briuselyje 2011 m. birželio 6 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 27, 2010 1 30, p. 1.
   
      (2)  OL L 242, 2001 9 12, p. 11.
   
      (3)  OL L 115, 2005 5 4, p. 35.
   
      (4)  OL L 381, 2006 12 28, p. 24.
   
      (5)  OL C 186, 2010 7 9, p. 1.
   
      PRIEDAS
      
         BENDROSIOS NUOSTATOS
      
      
         Kriterijų tikslai
      
      Taikant šiuos kriterijus siekiama skatinti mažiau naudojant energijos mažinti žalą aplinkai ir pavojus, susijusius su energijos naudojimu (visuotinis atšilimas, rūgštingumo didėjimas, neatsinaujinančių energijos išteklių išeikvojimas), mažinti žalą aplinkai, susijusią su gamtinių išteklių naudojimu, ir mažinant pavojingų cheminių medžiagų naudojimą mažinti žalą aplinkai, susijusią su šių medžiagų naudojimu.
      
         KRITERIJAI
      
      Kriterijai nustatomi pagal kiekvieną iš šių aspektų:
      
                  1)
               
               
                  energijos taupymas;
               
            
                  2)
               
               
                  energijos sąnaudų valdymas;
               
            
                  3)
               
               
                  gyvsidabris liuminescencinėse lempose;
               
            
                  4)
               
               
                  pavojingos cheminės medžiagos ir mišiniai;
               
            
                  5)
               
               
                  cheminės medžiagos, nurodytos pagal Europos Parlamento ir Tarybos reglamento (EB) Nr. 1907/2006 59 (1) straipsnio 1 dalį;
               
            
                  6)
               
               
                  plastikinės dalys;
               
            
                  7)
               
               
                  triukšmas;
               
            
                  8)
               
               
                  perdirbtų žaliavų naudojimas;
               
            
                  9)
               
               
                  naudojimo instrukcija;
               
            
                  10)
               
               
                  remonto galimybė;
               
            
                  11)
               
               
                  ardyti pritaikyta konstrukcija;
               
            
                  12)
               
               
                  eksploatavimo laiko pailginimas;
               
            
                  13)
               
               
                  pakuotė;
               
            
                  14)
               
               
                  ekologinio ženklo etiketėje pateikiama informacija.
               
            
         Vertinimo ir patikros reikalavimai.
      
      Pagal kiekvieną kriterijų nurodomi konkretūs vertinimo ir patikros reikalavimai.
      Jeigu reikalaujama, kad pareiškėjas pateiktų deklaracijas, dokumentus, tyrimus, bandymų ataskaitas arba kitus kriterijų atitikties įrodymus, tai reiškia, kad visi šie dokumentai gali būti parengti atitinkamai pareiškėjo ir (arba) jo tiekėjo (-ų) ir (arba) jų tiekėjo (ų) ir t. t.
      Jeigu įmanoma, bandymus turėtų atlikti laboratorijos, atitinkančios standarto EN ISO 17025 arba jam lygiaverčio standarto bendruosius reikalavimus. Prireikus galima taikyti kitokius, nei nurodyti pagal kiekvieną kriterijų, bandymų metodus, jeigu paraišką vertinanti kompetentinga institucija patvirtina jų lygiavertiškumą.
      
         BENDROSIOS NUOSTATOS
      
      
         1 kriterijus.   Energijos taupymas
      
      
         Knyginių kompiuterių vartojamos energijos taupymas
      
      Knyginių kompiuterių energijos vartojimo efektyvumas turi būti didesnis už atitinkamai kategorijai keliamus energijos vartojimo efektyvumo reikalavimus, nustatytus susitarimu su pakeitimais (dėl ENERGY STAR 5.0), ne mažiau kaip:
      
                  —
               
               
                  A kategorijos – 25 %,
               
            
                  —
               
               
                  B kategorijos – 25 %,
               
            
                  —
               
               
                  C kategorijos – 15 %.
               
            Pajėgumo padidinimas, leidžiamas pagal susitarimą su pakeitimais, padarytais sprendimu dėl ENERGY STAR 5.0, gali būti taikomas tokiu pačiu lygiu, išskyrus atvejį, kai naudojamas atskiras grafikos procesorius (angl. GPU) – tada neleidžiama taikyti papildomo padidinimo.
      
         Vertinimas ir patikra. Pareiškėjas kompetentingai institucijai deklaruoja, kad produktas atitinka šiuos reikalavimus.
      
         2 kriterijus.   Energijos sąnaudų valdymas
      
      Knyginiai kompiuteriai atitinka šiuos energijos sąnaudų valdymo reikalavimus (2):
      a)   Energijos sąnaudų valdymo reikalavimai
      Knyginiai kompiuteriai pateikiami su energijos sąnaudų valdymo sistema, kuri pristatant kompiuterius pirkėjams turi būti įjungta. Energijos sąnaudų valdymo nuostatos tokios:
      
                  i)
               
               
                  išjungti ekraną po 10 min. (įjungti pristabdytąją ekrano veikseną);
               
            
                  ii)
               
               
                  įjungti pristabdytąją kompiuterio veikseną po 30 min. (įjungiamas sistemos S3 lygis, naudojama tik operatyvioji atmintinė (RAM));
               
            b)   Su tinklu susiję energijos sąnaudų valdymo reikalavimai
      
                  i)
               
               
                  numatyta galimybė įjungti ir išjungti knyginių kompiuterių, kuriuos galima prijungti prie eterneto, paleisties iš vietinio tinklo (angl. wake on LAN, WOL) esant pristabdytai veiksenai funkciją;
               
            c)   Su tinklu susiję energijos sąnaudų valdymo reikalavimai (taikoma tik verslui tiekiamiems knyginiams kompiuteriams)
      
                  i)
               
               
                  knyginiai kompiuteriai, kuriuos galima prijungti prie eterneto, turi atitikti vieną iš šių reikalavimų:
                  
                              —
                           
                           
                              pateikiamų kompiuterių paleisties iš vietinio tinklo, kai jie veikia pristabdytosios veiksenos režimu naudojant kintamosios elektros srovės šaltinį, funkcija turi būti įjungta arba,
                           
                        
                              —
                           
                           
                              jeigu įmonei pateikiamo knyginio kompiuterio WOL funkcija neįjungta, turi būti numatyta galimybė pakankamai lengvai įjungti WOL funkciją ir naudojantis kliento operacinės sistemos naudotojo sąsaja, ir iš tinklo,
                           
                        
            
                  ii)
               
               
                  knyginiai kompiuteriai, kuriuos galima prijungti prie eterneto, turi gebėti ir nuotolinio valdymo būdu (iš tinklo), ir iš anksto nustačius paleisties įvykį (pvz., pagal tikrojo laiko laikrodį) persijungti iš pristabdytosios veiksenos į aktyvųjį režimą. Jeigu tai priklauso nuo gamintojo (t. y. kai konfigūracija grindžiama technine įranga, o ne programinės įrangos nuostatomis), gamintojai užtikrina, kad šias nuostatas būtų galima valdyti centralizuotai, jeigu to pageidauja klientas, naudojant gamintojo suteiktas priemones.
               
            
         Vertinimas ir patikra. Pareiškėjas kompetentingai institucijai pateikia deklaraciją, kuria patvirtina, kad kompiuteris pateikiamas taikant pirmiau nurodytas arba pažangesnes energijos sąnaudų valdymo nuostatas.
      
         3 kriterijus.   Gyvsidabris liuminescencinėse lempose
      
      Į knyginio kompiuterio foninio apšvietimo šaltinius specialiai nededama gyvsidabrio ar jo mišinių.
      
         Vertinimas ir patikra. Pareiškėjas kompetentingai institucijai deklaruoja, kad vienoje knyginio kompiuterio foninio apšvietimo sistemos lemputėje gyvsidabrio ar jo mišinių yra ne daugiau kaip 0,1 mg. Be to, pareiškėjas pateikia trumpą naudojamos apšvietimo sistemos aprašymą.
      
         4 kriterijus.   Pavojingos cheminės medžiagos ir mišiniai
      
      Pagal Reglamento (EB) Nr. 66/2010 6 straipsnio 6 dalį produkto arba kurios nors jo dalies sudėtyje negali būti Reglamento (EB) Nr. 1907/2006 57 straipsnyje nurodytų cheminių medžiagų, taip pat cheminių medžiagų ir mišinių, pagal Europos Parlamento ir Tarybos reglamentą (EB) Nr. 1272/2008 (3) atitinkančių priskyrimo toliau nurodytoms pavojingumo klasėms arba kategorijoms kriterijus.
      Pavojingumo ir rizikos frazių sąrašas:
      
                  Pavojingumo frazė (4)
                  
               
               
                  Rizikos frazė (5)
                  
               
            
                  H300 Mirtina prarijus
               
               
                  R28
               
            
                  H301 Toksiška prarijus
               
               
                  R25
               
            
                  H304 Prarijus ir patekus į kvėpavimo takus, gali sukelti mirtį
               
               
                  R65
               
            
                  H310 Mirtina susilietus su oda
               
               
                  R27
               
            
                  H311 Toksiška susilietus su oda
               
               
                  R24
               
            
                  H330 Mirtina įkvėpus
               
               
                  R23/26
               
            
                  H331 Toksiška įkvėpus
               
               
                  R23
               
            
                  H340 Gali sukelti genetinius defektus
               
               
                  R46
               
            
                  H341 Įtariama, kad gali sukelti genetinius defektus
               
               
                  R68
               
            
                  H350 Gali sukelti vėžį
               
               
                  R45
               
            
                  H350i Gali sukelti vėžį įkvėpus
               
               
                  R49
               
            
                  H351 Įtariama, kad sukelia vėžį
               
               
                  R40
               
            
                  H360F Gali pakenkti vaisingumui
               
               
                  R60
               
            
                  H360D Gali pakenkti negimusiam kūdikiui
               
               
                  R61
               
            
                  H360FD Gali pakenkti vaisingumui. Gali pakenkti negimusiam kūdikiui
               
               
                  R60/61/60–61
               
            
                  H360Fd Gali pakenkti vaisingumui. Įtariama, kad gali pakenkti negimusiam kūdikiui
               
               
                  R60/63
               
            
                  H360Df Gali pakenkti negimusiam kūdikiui. Įtariama, kad gali pakenkti vaisingumui
               
               
                  R61/62
               
            
                  H361f Įtariama, kad gali pakenkti vaisingumui
               
               
                  R62
               
            
                  H361d Įtariama, kad gali pakenkti negimusiam kūdikiui
               
               
                  R63
               
            
                  H361fd Įtariama, kad gali pakenkti vaisingumui. Įtariama, kad gali pakenkti negimusiam kūdikiui
               
               
                  R62–63
               
            
                  H362 Gali pakenkti žindomam vaikui
               
               
                  R64
               
            
                  H370 Kenkia organams
               
               
                  R39/23/24/25/26/27/28
               
            
                  H371 Gali pakenkti organams
               
               
                  R68/20/21/22
               
            
                  H372 Kenkia organams, jeigu medžiaga veikia ilgai arba kartotinai
               
               
                  R48/25/24/23
               
            
                  H373 Gali pakenkti organams, jeigu medžiaga veikia ilgai arba kartotinai
               
               
                  R48/20/21/22
               
            
                  H400 Labai toksiška vandens organizmams
               
               
                  R50
               
            
                  H410 Labai toksiška vandens organizmams, sukelia ilgalaikius pakitimus
               
               
                  R50–53
               
            
                  H411 Toksiška vandens organizmams, sukelia ilgalaikius pakitimus
               
               
                  R51–53
               
            
                  H412 Kenksminga vandens organizmams, sukelia ilgalaikius pakitimus
               
               
                  R52–53
               
            
                  H413 Gali sukelti ilgalaikį kenksmingą poveikį vandens organizmams
               
               
                  R53
               
            
                  EUH059 Pavojinga ozono sluoksniui
               
               
                  R59
               
            
                  EUH029 Kontaktuodama su vandeniu išskiria toksiškas dujas
               
               
                  R29
               
            
                  EUH031 Kontaktuodama su rūgštimis išskiria toksiškas dujas
               
               
                  R31
               
            
                  EUH032 Kontaktuodama su rūgštimis išskiria labai toksiškas dujas
               
               
                  R32
               
            
                  EUH070 Toksiška patekus į akis
               
               
                  R39–41
               
            Jeigu naudojamos cheminės medžiagos arba mišiniai, kuriuos apdorojus jų savybės pasikeičia (pvz., tampa biologiškai nebeprieinami, įvyksta cheminių pakitimų) taip, kad nustatytasis pavojus išnyksta, pirmiau nustatytas reikalavimas netaikomas.
      Cheminėms medžiagoms arba mišiniams, atitinkantiems priskyrimo pirmiau pateiktoje lentelėje nurodytoms pavojingumo klasėms arba kategorijoms, kriterijus, ir cheminėms medžiagoms, atitinkančioms Reglamento (EB) Nr. 1907/2006 57 straipsnio a, b arba c punktuose nustatytus kriterijus, taikomos koncentracijos ribos turi neviršyti bendrųjų arba konkrečių koncentracijos ribų, nustatytų pagal Reglamento (EB) Nr. 1272/2008 10 straipsnį. Jeigu nustatytos konkrečios koncentracijos ribos, jos turėtų būti taikomos vietoje bendrųjų koncentracijos ribų.
      Cheminėms medžiagoms, atitinkančioms Reglamento (EB) Nr. 1907/2006 57 straipsnio d, e arba f punkte nustatytus kriterijus, nustatytos koncentracijos ribos turi neviršyti 0,1 % pagal masę.
      Toliau nurodytoms medžiagoms ir (arba) cheminių medžiagų naudojimo būdams šis reikalavimas netaikomas:
      
                  Homogeninės dalys, kurių masė mažesnė kaip 10 g
               
               
                  Visos pirmiau nurodytos pavojingumo ir rizikos frazės
               
            
                  Nerūdijančio plieno sudėtyje esantis nikelis
               
               
                   
               
            
         Vertinimas ir patikra. Dėl kiekvienos dalies, kurios masė didesnė kaip 10 g, pareiškėjas pateikia atitikties pagal šį kriterijų deklaraciją ir susijusius dokumentus, pvz., cheminių medžiagų tiekėjų pasirašytas atitikties deklaracijas ir susijusių saugos duomenų lapų, cheminėms medžiagoms arba mišiniams parengtų pagal Reglamento (EB) Nr. 1907/2006 II priedą, kopijas. Pagal Reglamento (EB) Nr. 1907/2006 31 straipsnį parengtuose cheminių medžiagų ir mišinių saugos duomenų lapuose nurodomos koncentracijos ribos.
      
         5 kriterijus.   Cheminės medžiagos, nurodytos pagal Reglamento (EB) Nr. 1907/2006 59 straipsnio 1 dalį
      
      Jeigu cheminės medžiagos įvardytos kaip labai didelį susirūpinimą keliančios medžiagos ir įtrauktos į Reglamento (EB) Nr. 1907/2006 59 straipsnyje nurodytą sąrašą ir jeigu tokių cheminių medžiagų koncentracija mišiniuose, gaminiuose arba homogeninėse sudėtinių gaminių dalyse yra didesnė kaip 0,1 %, joms negalima taikyti jokių išimčių, leidžiančių nukrypti nuo 6 straipsnio 6 dalies nuostatų. Jeigu koncentracija mažesnė kaip 0,1 %, taikomos konkrečios koncentracijos ribos, nustatytos pagal Reglamento (EB) Nr. 1272/2008 10 straipsnį.
      
         Vertinimas ir patikra. Cheminių medžiagų, kurios įvardytos kaip labai didelį susirūpinimą keliančios medžiagos ir kurios pagal Reglamento (EB) Nr. 1907/2006 59 straipsnį įtrauktos į pasiūlytų medžiagų sąrašą, sąrašas skelbiamas:
      http://echa.europa.eu/chem_data/authorisation_process/candidate_list_table_en.asp.
      Remiamasi paraiškos teikimo dieną galiojančiu sąrašu.
      Pareiškėjas pateikia atitikties pagal šį kriterijų deklaraciją ir susijusius dokumentus, pvz., cheminių medžiagų tiekėjų pasirašytas atitikties deklaracijas ir susijusių cheminių medžiagų arba mišinių saugos duomenų lapų, parengtų pagal Reglamento (EB) Nr. 1907/2006 II priedą, kopijas. Pagal Reglamento (EB) Nr. 1907/2006 31 straipsnį parengtuose cheminių medžiagų ir mišinių saugos duomenų lapuose nurodomos koncentracijos ribos.
      
         6 kriterijus.   Plastikinės dalys
      
      
                  a)
               
               
                  Jeigu gamybos procese naudojama kokia nors plastifikuojanti cheminė medžiaga, ji turi atitikti pavojingoms cheminėms medžiagoms keliamus reikalavimus, nustatytus pagal 4 ir 5 kriterijus.
                  Be to, į produktą specialiai nededama di-n-oktilftalato (DNOP), diizononilftalato (DINP) ar diizodecilftalato (DIDP);
               
            
                  b)
               
               
                  plastikinių dalių sudėtyje chloro gali būti ne daugiau kaip 50 % pagal masę;
               
            
                  c)
               
               
                  leidžiama naudoti tik tuos biocidinius produktus, kurių sudėtyje yra biocidinių veikliųjų medžiagų, įtrauktų į Europos Parlamento ir Tarybos direktyvos 98/8/EB (6) IA priedą ir leidžiamų naudoti kompiuteriuose.
               
            
         Vertinimas ir patikra. ES ekologinį ženklą suteikiančiajai kompetentingai institucijai pateikiamas gamintojo, kuris deklaruoja atitiktį šiems reikalavimams, pasirašytas sertifikatas. Be to, ES ekologinį ženklą suteikiančiajai institucijai pateikiama plastiko ir biocidų tiekėjų pasirašyta atitikties deklaracija ir susijusių medžiagų saugos duomenų lapų kopijos. Aiškiai nurodomi visi naudojami biocidai.
      
         7 kriterijus.   Triukšmas
      
      Knyginio kompiuterio deklaruotasis A svertinis garso galios lygis (bazinis lygis 1 pW) pagal ISO 9296 3.2.5 punkto reikalavimus turi būti ne didesnis kaip:
      
                  1)
               
               
                  32 dB (A) tuščiosios veikos būsenoje;
               
            
                  2)
               
               
                  36 dB (A) kreipties į standųjį diską atveju.
               
            
         Vertinimas ir patikra. Pareiškėjas kompetentingai institucijai pateikia ataskaitą, kurioje patvirtina, kad keliamo triukšmo lygis išmatuotas pagal standartą ISO 7779 ir deklaruotas pagal standartą ISO 9296. Ataskaitoje nurodomas išmatuotas keliamo triukšmo lygis tuščiosios veikos būsenoje ir kreipties į standųjį diską atveju ir deklaruojamas pagal ISO 9296 3.2.5 punktą.
      
         8 kriterijus.   Perdirbtų žaliavų naudojimas
      
      Išorinio plastikinio sisteminio įrenginio, monitoriaus ir klaviatūros korpuso sudėtyje turi būti ne mažiau kaip 10 % perdirbtų žaliavų, gautų iš vartotojų panaudotų produktų.
      
         Vertinimas ir patikra. Pareiškėjas kompetentingai institucijai pateikia deklaraciją, kurioje nurodo procentinę perdirbtų žaliavų, gautų iš vartotojų panaudų produktų, dalį.
      
         9 kriterijus.   Naudojimo instrukcija
      
      Su parduodamu knyginiu kompiuteriu pateikiama naudotojui svarbi informacija, kaip jį tinkamai ekologiškai naudoti. Informacija pateikiama vienoje lengvai randamoje naudojimo instrukcijos vietoje ir gamintojo interneto svetainėje. Pateikiant šią informaciją pirmiausia nurodoma:
      
                  a)
               
               
                  energijos sąnaudos – tipinių elektros energijos sąnaudų (angl. TEC) vertė pagal sprendimo dėl ENERGY STAR 5.0 reikalavimus ir didžiausias energijos poreikis kiekvienu veikimo režimu. Be to, turi būti pateikiami nurodymai, kaip naudoti įrenginio energijos taupymo režimą;
               
            
                  b)
               
               
                  informacija, kad energijos vartojimo efektyvumas reiškia, jog energijos suvartojama mažiau ir taip taupomi pinigai, nes sumažėja sąskaitos už elektros energiją, ir kad atjungus knyginį kompiuterį nuo maitinimo tinklo, energijos sąnaudos sumažėja iki nulio;
               
            
                  c)
               
               
                  šie nurodymai, kaip sumažinti energijos sąnaudas kai knyginiu kompiuteriu nesinaudojama:
                  
                              i)
                           
                           
                              išjungus knyginį kompiuterį energijos sąnaudos sumažės, bet kompiuteris vis tiek naudos šiek tiek energijos;
                           
                        
                              ii)
                           
                           
                              sumažinus ekrano skaistį bus suvartojama mažiau energijos;
                           
                        
                              iii)
                           
                           
                              defragmentavus knyginio kompiuterio diską sumažėja energijos sąnaudos ir pailgėja knyginio kompiuterio naudojimo laikas (tai netaikoma kompiuteriams su kietojo kūno įtaisais);
                           
                        
                              iv)
                           
                           
                              ekrano užsklandos gali neleisti nenaudojamiems knyginių kompiuterių monitoriams įjungti energijos taupymo režimą. Todėl užtikrinus, kad knyginiuose kompiuteriuose neįsijungtų ekrano užsklanda, galima sumažinti energijos sąnaudas;
                           
                        
            
                  d)
               
               
                  naudojimo instrukcijoje arba gamintojo interneto svetainėje naudotojui turėtų būti pateikta informacija, kas turi teisę atlikti knyginio kompiuterio remonto ir techninės priežiūros darbus, nurodant, jeigu taikoma, kontaktinę informaciją;
               
            
                  e)
               
               
                  nurodymai, kaip tinkamai atsikratyti nebenaudojamo knyginio kompiuterio, atiduodant jį į atliekų priėmimo aikštelę arba grąžinant pagal atliekų surinkimo mažmeninės prekybos vietose sistemas (jeigu jos taikomos), atitinkančias Europos Parlamento ir Tarybos direktyvą 2002/96/EB (7);
               
            
                  f)
               
               
                  informacija, kad produktui suteiktas ES ekologinis ženklas, glaustai paaiškinant, ką tai reiškia, ir nurodant, kad daugiau informacijos apie ekologinį ženklą galima rasti internete adresu http://www.ecolabel.eu;
               
            
                  g)
               
               
                  popieriaus, ant kurio spausdinama (-os) instrukcija (-os) ir (arba) remonto vadovas (-ai), sudėtyje turėtų būti perdirbtų žaliavų ir neturėtų būti chloru balinto popieriaus.
               
            
         Vertinimas ir patikra. Pareiškėjas deklaruoja produkto atitiktį šiems reikalavimams ir kompetentingai institucijai pateikia naudojimo instrukcijos kopiją. Naudojimo instrukcija turėtų būti įkelta į parduodamą kompiuterį ir paskelbta gamintojo interneto svetainėje, kad ją galėtų perskaityti naudotojas.
      
         10 kriterijus.   Galimybė naudotojui pačiam atlikti remonto darbus
      
      Pareiškėjas galutiniam naudotojui spausdinto arba elektroninio vadovo pavidalu pateikia aiškius nurodymus, kad galutinis naudotojas galėtų pats atlikti paprasčiausius remonto darbus. Pareiškėjas užtikrina, kad atsarginių dalių būtų galima įsigyti ne trumpiau kaip penkerius metus po knyginio kompiuterio gamybos pabaigos.
      
         Vertinimas ir patikra. Pareiškėjas kompetentingai institucijai deklaruoja, kad produktas atitinka šiuos reikalavimus.
      
         11 kriterijus.   Ardyti pritaikyta konstrukcija
      
      Gamintojas įrodo, kad kvalifikuoti profesionalūs darbuotojai, naudodami jiems įprastus įrankius, gali nesunkiai išardyti knyginį kompiuterį, kad galėtų jį suremontuoti ir pakeisti susidėvėjusias dalis, senas arba netinkamas naudoti dalis pakeisti naujomis ir atskirti dalis ir medžiagas siekiant jas perdirbti ar pakartotinai panaudoti.
      Siekiant palengvinti išardymą:
      
                  a)
               
               
                  naudojamos tokios knyginio kompiuterio sutvirtinimo detalės, pvz., varžtai, sprausteliai (ypač tos, kuriomis tvirtinamos dalys, kuriose yra pavojingų cheminių medžiagų), kad knyginį kompiuterį būtų galima išardyti;
               
            
                  b)
               
               
                  grandynų plokštės ir (arba) kiti komponentai, kurių sudėtyje yra brangiųjų metalų, yra lengvai iš viso produkto arba iš atskirų jo komponentų (pvz., diskų), kuriuose yra tokių plokščių, rankiniu būdu išmontuojami siekiant išgauti vertingas medžiagas;
               
            
                  c)
               
               
                  Gaubtų ir (arba) korpusų sudėtyje esančios plastikinės medžiagos yra be paviršinės dangos, dėl kurios tų medžiagų nebūtų galima perdirbti arba pakartotinai panaudoti;
               
            
                  d)
               
               
                  plastikinės dalys gaminamos iš vieno polimero arba iš perdirbimo požiūriu suderinamų polimerų ir, jeigu jų masė didesnė kaip 25 g, paženklinamos atitinkamu ženklu pagal standartą ISO 11469;
               
            
                  e)
               
               
                  nenaudojama metalinių intarpų, kurių būtų negalima atskirti;
               
            
                  f)
               
               
                  duomenys apie knyginiame kompiuteryje esančių pavojingų medžiagų pobūdį ir kiekį surenkami pagal Tarybos direktyvą 2006/121/EB (8) ir Pasaulinę suderintąją cheminių medžiagų klasifikavimo ir ženklinimo sistemą (angl. GHS).
               
            
         Vertinimas ir patikra. Su paraiška pateikiama bandymų ataskaita, kurioje išsamiai aprašoma, kaip išardyti knyginį kompiuterį. Joje pateikiama išskleistoji knyginio kompiuterio schema, kurioje pažymimi pagrindiniai komponentai ir nurodoma, kuriuose komponentuose yra pavojingų cheminių medžiagų. Ji gali būti pateikiama raštu arba garso ir vaizdo formatu. Informacija apie pavojingas chemines medžiagas ekologinį ženklą suteikiančiajai kompetentingai institucijai pateikiama kaip cheminių medžiagų sąrašas, nurodant cheminės medžiagos tipą, kiekį ir buvimo vietą.
      
         12 kriterijus.   Eksploatavimo laiko pailginimas
      
      Knyginiuose kompiuteriuose taikomos priemonės, kuriomis užtikrinama:
      
                  i)
               
               
                  galimybė pakeisti ir atnaujinti atmintinę;
               
            
                  ii)
               
               
                  galimybė prijungti papildomą įrangą – turi būti įrengtos ne mažiau kaip trys USB sąsajos jungtys ir viena išorinio monitoriaus jungtis.
               
            Be to, kompiuteris konstruojamas taip, kad galutinis naudotojas galėtų lengvai pakeisti ir (arba) atnaujinti pagrindinius komponentus (įskaitant atmintines, diskų įtaisus, centrinius procesorius ir plokštes). Pvz., naudojami komponentų gaubtai su sprausteliais, ištraukiamieji arba kasetės tipo gaubtai.
      
         Vertinimas ir patikra. Pareiškėjas kompetentingai institucijai deklaruoja, kad produktas atitinka šiuos reikalavimus.
      
         13 kriterijus.   Pakuotė
      
      Jeigu naudojamos kartoninės dėžės, jų sudėtyje turi būti bent 80 % perdirbtos žaliavos. Jeigu galutinei pakuotei naudojami plastikiniai maišeliai, jie turi būti pagaminti iš medžiagos, kurios sudėtyje yra ne mažiau kaip 75 % perdirbtos žaliavos, arba jie turi būti biologiškai skaidūs arba kompostuojamieji pagal apibrėžtis, pateiktas EN 13432 arba lygiaverčiame standarte.
      
         Vertinimas ir patikra. Teikiant paraišką, pateikiamas produkto pakuotės pavyzdys ir atitinkama deklaracija dėl atitikties pagal šį kriterijų. Šis kriterijus taikomas tik pirminei pakuotei, kaip apibrėžta Europos Parlamento ir Tarybos direktyvoje 94/62/EB (9).
      
         14 kriterijus.   Ekologinio ženklo etiketėje pateikiama informacija
      
      Neprivaloma etiketė, kurioje yra teksto langelis su tokiu įrašu:
      
                  „—
               
               
                  Didelis energijos vartojimo efektyvumas,
               
            
                  —
               
               
                  sukonstruota taip, kad būtų lengviau perdirbti, remontuoti ir modernizuoti,
               
            
                  —
               
               
                  foninio apšvietimo šaltiniuose nėra gyvsidabrio“.
               
            
         Vertinimas ir patikra. Pareiškėjas deklaruoja, kad produktas atitinka šį reikalavimą, ir kompetentingai institucijai pateikia ekologinio ženklo, kuris bus nurodytas ant pakuotės ir (arba) ant produkto ir (arba) ant susijusių dokumentų, kopiją.
      
         (1)  OL L 396, 2006 12 30, p. 1.
      
         (2)  Kaip nustatyta sprendime dėl ENERGY STAR 5.0, išskyrus reikalavimą dėl monitoriaus pristabdytosios veiksenos.
      
         (3)  OL L 353, 2008 12 31, p. 1.
      
         (4)  Kaip nustatyta Reglamente (EB) Nr. 1272/2008.
      
         (5)  Kaip nustatyta Tarybos direktyvoje 67/548/EEB (OL 196, 1967 8 16, p. 1).
      
         (6)  OL L 123, 1998 4 24, p. 1.
      
         (7)  OL L 37, 2003 2 13, p. 24.
      
         (8)  OL L 396, 2006 12 30, p. 850.
      
         (9)  OL L 365, 1994 12 31, p. 10.